
REPUBLIKA HRVATSKA
TRGOVAČKI SUD U SPLITU
Split, Sukoišanska br. 6

U   I M E   R E P U B L I K E    H R V A T S K E

R J E Š E N J E

	Trgovački sud u Splitu, po sucu tog suda Pašku Bačiću, kao stečajnom sucu, u stečajnom postupku povodom prijedloga predlagatelja FINANCIJSKE AGENCIJE, Regionalni centar Split, Mažuranićevo šetalište 24b, OIB: 85821130368, za otvaranje stečajnog postupka nad dužnikom GETIT d.o.o. Split, Doverska 37, OIB: 50326437310, dana 1. ožujka 2018. 


r i j e š i o   j e                                               

I. Obustavlja se stečajni postupak nad dužnikom GETIT d.o.o. Split, Doverska 37, OIB: 50326437310.

II. Nalaže se dužniku GETIT d.o.o. Split, Doverska 37, OIB: 50326437310, da u roku od 8 dana plati Financijskoj agenciji, na ime naknade troškova postupka, iznos od 175,00 kn i to na račun Financijske agencije broj: HR4223900011100017042, model HR05, poziv na broj 7524005-50326437310. 

III. Nalaže se Financijskoj agenciji da oslobodi novčana sredstva koja su zaplijenjena sa računa dužnika na ime predujma za namirenje troškova stečajnog postupka.


Obrazloženje

Financijska agencija, Regionalni centar Split (u daljnjem tekstu FINA) podnijela je ovom sudu 27. prosinca 2017. prijedlog za otvaranje stečajnog postupka nad dužnikom GETIT d.o.o. Split, a sve sukladno odredbama čl. 110. st. 1. Stečajnog zakona (Narodne novine 71/15 i 104/17, dalje SZ).

U prijedlogu FINE u bitnom je navedeno da dužnik na dan 15. prosinca 2017., u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 120 dana u ukupnom iznosu od 108.604,86 kn, kao i da prema podacima koji su dostavljeni od Hrvatskog zavoda za mirovinsko osiguranje dužnik ima tri zaposlena, a predlagatelj da ne raspolaže s podacima o imovini dužnika. 

Podneskom od 27. veljače 2018. dužnik je predložio sudu obustaviti ovaj postupak navodeći da je postao sposoban za plaćanje, a što da je razvidno iz potvrde FINE o deblokadi njegovog poslovnog računa. Uz taj podnesak, dužnik je dostavio potvrdu FINE o blokadi njegovih računa i novčanih sredstava kojom se potvrđuje da je na računima i novčanim sredstvima dužnika na dan 19.02.2018. evidentirano 0 dana neprekidne blokade, odnosno ukupno 167 dana blokade u prethodnih šest mjeseci, zbog nepodmirenih osnova za plaćanje evidentiranih u Očevidniku redoslijeda osnova za plaćanje te da nepodmirene obveze dužnika na dan izdavanja potvrde iznose 0,00 kn.

Isto tako, FINA je 28. veljače 2018. dostavila ovom sudu potvrdu o evidentiranim neizvršenim osnovama za plaćanje dužnika, kao i potvrdu o blokadi računa i novčanih sredstava dužnika te očevidnik o danima insolventnosti. Iz dostavljenih potvrda FINE je također razvidno da dužnih na dan 28.02.2018. više nema evidentiranih neizvršenih osnova za plaćanje te da njegovi računi više nisu u blokadi. U dostavljenim potvrdama FINE navedeno je i da je dužnik izašao iz blokade 02.02.2018., a što proizlazi i iz očevidnika o danima insolventnosti.  

Odredbom čl. 128. st. 9. SZ-a propisano je da ako dužnik do završetka prethodnog postupka postane sposoban za plaćanje, sud će postupak obustaviti, a troškove provedenog postupka u tom slučaju dužan je naknaditi dužnik.

Budući da je iz naprijed navedenih potvrda FINE razvidno da dužnik u Očevidniku redoslijeda osnova za plaćanje više nema evidentiranih neizvršenih osnova za plaćanje, odnosno da njegovi računi više nisu u blokadi, to je stoga očito da je dužnik u međuvremenu postao sposoban za plaćanje, a radi čega je, primjenom odredbe čl. 128. st. 9. SZ-a, ovaj postupak trebalo obustaviti i sukladno tome odlučiti kao u toč. I. izreke ovog rješenja.

S obzirom da je dužnik izašao iz blokade odnosno podmirio evidentirane nepodmirene obveze na računu nakon podnošenja prijedloga za otvaranje stečajnog postupka u ovom predmetu, a što razvidno iz potvrda FINE od 28.02.2018., kao i obzirom da je ovaj postupak obustavljen u skladu s odredbom čl. 128. st. 9. SZ-a, dužnik je dužan naknaditi troškove ovog postupka, koje troškove čini naknada FINI za obavljanje poslova u ovom stečajnom postupku u iznosu od 175,00 kn. 

Naime, odredbom čl. 110. st. 5. SZ-a propisano je da Financijska agencija ima pravo na naknadu troška za podnošenje prijedloga iz čl. 110. st. 1. SZ-a. Nadalje, sukladno odredbi čl. 3. Pravilnika o vrsti i visini naknade troškova Financijske agencije u predstečajnom postupku i o visini naknade troška Financijske agencije za podnošenje prijedloga za otvaranje stečajnog postupka (Narodne novine br. 106/15) visina naknade Financijske agencije za podnošenje prijedloga za otvaranje stečajnog postupka iznosi 140,00 kn uvećano za PDV, što ukupno iznosi 175,00 kn. FINA je u podnesenom prijedlogu predložila sudu odrediti isplatu te naknade u njenu korist pa je slijedom navedenog odlučeno kao u toč. II. izreke ovog rješenja.

Budući da je ovim rješenjem postupak obustavljen, jer je dužnik u međuvremenu postao sposoban za plaćanje te više nema evidentiranih nepodmirenih obveza na računu, to je stoga valjalo naložiti Financijskoj agenciji da oslobodi novčana sredstva koja su sa računa dužnika zaplijenjena na ime predujma za namirenje troškova stečajnog postupka, a to u smislu  odredbi čl. 112. st. 7. SZ-a, pa je radi toga odlučeno kao u toč. III. izreke ovog rješenja.

U Splitu, 1. ožujka 2018.
 
S U D A C 

Paško Bačić



POUKA O PRAVNOM LIJEKU: 
Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske u Zagrebu.

